Обавештење о каботажи

Министарство грађевинарства, саобраћаја и инфраструктуре (у даљем тексту: Министарство) је дана 17.1.2025. године примило захтев за издавање дозволе за каботажу за пловила мађарске заставе од привредног друшва Hidepito Zrt. Ogranak Senta.

Мађарска пловила би требала да изводе радове на „Рушењу главне конструкције и стубова бр. 3, 4 и 5 на Старом савском мосту у Београду” у периоду од 1.2.2025. године до 31.12.2025. године.

Током извођења радова на Старом савском мосту, главни распон моста треба да буде подигнут специјалним торњевима на мађарске барже и након тога транспортован на лансирне греде на обалу Саве. Споредни распони моста би требали да буду подигнути са мађарским специјалним пловним краном („Clark Adam”) и истоварени на мађарске барже специјално конструисане за овакве радове. Након демонтаже главног носача и споредних распона, стубови бр. 3, 4 и 5 у реци се руше. Сав шут од рушења стубова (сегменти стубова од око 150 тона сваки) треба да буде утоварен на мађарске барже.

За извођење горе описаних радова предвиђена су следећа мађарских пловила за које се тражи издавање дозволе за каботажу и то:

- Пловни кран (Clark AdAm)

- База за роњење (BU-8)

- Смештајни брод (Hidvdr)

- Везне барже (Muci-2, Muci-3)

- Тешки модуларни понтонски систем (SOIL МЕС- који чине 11 појединачних пловила)

- Барже (2 пловила -TS52 и 4 пловила -TS80).

Чланом 17. Закона о трговачком бродарству („Службени гласник РС”, бр. 96/15 и 113/17 - др. закон) прописано је да превоз робе и путника између домаћих лука, односно пристаништа и других делова водних путева Републике Србије (у даљем тексту: каботажа) може да врши само возар чија пловила имају домаћу државну припадност. Страно пловило може да врши каботажу само на основу дозволе коју издаје Министарство.

Поступајући по наведеном захтеву ово Министарство је утврдило стање уписаних пловила у домаће уписнике и доставило Привредној комори Србије преглед превозних капацитета, односно пловила која су уписана у уписнике Републике Србије, а која имају важећа бродска сведочанства, која су способна за пловидбу, односно извођење техничких радова на унутрашњим водама и која су исте намене и сличних техничких карактеристика као и пловила мађарске заставе за која се тражи одобрење за каботажу, као и исправе пловила за која се тражи дозвола за каботажу.

Привредна комора Србије је својим актом број 36-1/4 од 29.1.2025. године обавестила ово министарство о процени расположивости домаћих капацитета за извођење радова, односно да нема заинтересованих домаћих возара који имају пловила исте намене и сличних техничких карактеристика као и пловила мађарске заставе за која се тражи дозвола за каботажу и који имају пословни интерес да својим расположивим капацитетима у периоду од 1.2.2025. године до 31.12.2025. године изврше тражени превоз, односно радове на рушењу главне конструкције и стубова који се налазе у реци Сави на Старом савском мосту у Београду.

С обзиром на означени акт Привредне коморе Министарство у складу са чланом 17. став 5. наведеног закона ставља на увид јавности информацију o захтеву за издавање дозволе за каботажу мађарским пловилима са пратећом документацијом.

Сви заинтересован домаћи возари могу да у року од осам дана од дана стављања на увид јавности обавештења о каботажи, односно до 10. фебруара 2025. године доставе, на мејл aleksandar.banjac@mgsi.gov.rs или званичним путем, доказе о поседовању пловила исте намене и сличних техничких карактеристика (уписана у одговарајуће уписнике Републике Србије и вију домaћу заставу) као и наведена пловила мађарске заставе за која се тражи дозвола за каботажу и који имају пословни интерес да својим расположивим капацитетима у периоду од 1.2.2025. године до 31.12.2025. године изврше тражени превоз, односно радове на рушењу главне конструкције и стубова који се налазе у реци Сави на Старом савском мосту у Београду.

Министарство грађевинарства, саобраћаја и инфраструктуре доноси решење о одбијању захтева за издавање дозволе за каботажу у случају да Република Србија има одговарајуће транспортне капацитете за обављање наведеног превоза, односно радова.

У Београду дана 31.1.2025. године